RETTEN FOR EU-PERSONALESAGERS DOM

(Første Afdeling)

2. oktober 2012

Sag F-52/05 RENV

Q

mod

Europa-Kommissionen

»Personalesag – hjemvisning til Retten efter ophævelse – bistandspligt – psykisk chikane – midlertidig adskillelsesforanstaltning – erstatning for ikke-økonomisk skade – karriereudviklingsrapporter – begrundet sygefravær – manglende hensyntagen«

Angående: Henvisning af sag F-52/05, der oprindeligt er anlagt i henhold til artikel 236 EF og 152 EA, til Personaleretten ved Den Europæiske Unions Rets dom af 12. juli 2011, Kommissionen mod Q (sag T-80/09 P, herefter »hjemvisningsdommen«), om delvis ophævelse af Personalerettens dom af 9. december 2008, Q mod Kommissionen, (sag F-52/05, herefter »den oprindelige dom«), hvori der var truffet afgørelse om sagen, der er registreret den 4. juli 2005, hvorved Q i det væsentlige for det første har nedlagt påstand om annullation af den afgørelse, hvorved Kommissionen stiltiende afviste Q’s ansøgning om bistand, for det andet annullation af Q’s karriereudviklingsrapporter for henholdsvis perioderne fra den 1. januar 2003 til den 31. oktober 2003 og fra den 1. november 2003 til den 31. december 2003 (herefter »KUR 2003«), og for det tredje, at Kommissionen tilpligtes at betale Q erstatning.

Udfald: Karriereudviklingsrapporterne annulleres. Kommissionen betaler Q et beløb på 10 000 EUR. Kommissionen bærer sine egne omkostninger i forbindelse med sagen for Den Europæiske Unions Ret og i forbindelse med de to sager for Personaleretten og betaler tre fjerdedele af Q’s sagsomkostninger i forbindelse med de to sager for Personaleretten. Q bærer sine egne omkostninger i forbindelse med sagen for Den Europæiske Unions Ret og en fjerdedel af sine egne omkostninger i forbindelse med de to sager for Personaleretten.

Sammendrag

1. Tjenestemænd – bedømmelse – karriereudviklingsrapport – manglende hensyntagen til begrundet fravær – annullation af rapporten

(Tjenestemandsvedtægten, art. 43)

2. Tjenestemænd – psykisk chikane – administrationens bistandspligt – afslag på at træffe en midlertidig adskillelsesforanstaltning – tjenestemandens ret til passende genoprettelse af en ikke-økonomisk skade

(Tjenestemandsvedtægten, art. 24)

1. Selv om en tjenestemands begrundede fravær ikke kan komme vedkommende til skade i forbindelse med bedømmelsen af denne, kan karakteren for vedkommendes tjenstlige indsats forhøjes således, at der tages hensyn til de betingelser, hvorunder tjenestemanden har udført sine funktioner på trods af, at tjenestemanden på grund af sit fravær har haft mindre effektiv arbejdstid. En institutions tilsidesættelse af sin forpligtelse til at tage hensyn til begrundet fravær på grund af sygdom ved vurderingen en tjenestemands indsats i forbindelse med udfærdigelsen af en karriereudviklingsrapport udgør derfor et åbenbart urigtigt skøn, der danner grundlag for annullation af den nævnte rapport.

(jf. præmis 23-25)

Henvisning til:

Retten i Første Instans: 6. oktober 2009, sag T-102/08 P, Sundholm mod Kommissionen, præmis 29

2. En institutions afslag på at træffe en midlertidig adskillelsesforanstaltning i forbindelse med en anmodning om bistand baseret på psykisk chikane kan have mere alvorlige følger for det formodede offer end forsinkelsen med hensyn til at indlede den administrative undersøgelse og kan medføre, at der skal betales en passende erstatning for den ikke-økonomiske skade, der således er lidt.

(jf. præmis 31)